**POŽEHNANIE PRÍBYTKOV LAIKMI**

**V ČASE SVIATKU ZJAVENIA PÁNA**

Tradícia požehnania domov má veľký duchovný význam.  Toto požehnanie vysluhuje kňaz. Úkon požehnania príbytku kňazom je sväteninou.

Dom môže požehnať  aj laik - v rodine otec, alebo mama, vtedy sa úkon nestáva sväteninou, je istou formou modlitby a odovzdanosti rodiny Bohu. Stačí požehnaná voda, prípadne zapálená svieca - znak Krista a postoj veriaceho človeka uvedomujúc si Božiu prítomnosť a lásku.

 „Požehnávanie je božská činnosť, ktorá dáva život a ktorej prameňom je Otec. Jeho požehnanie je zároveň slovo i dar (po latinsky bene-dictio, po grécky eu-logia, doslovne „dobro-rečenie“). Ak sa tento výraz aplikuje na človeka, znamená adoráciu a odovzdanie sa svojmu Stvoriteľovi vo vzdávaní vďaky.“ (Katechizmus katolíckej Cirkvi – č.1078)

**P: V mene, Otca i Syna i Ducha Svätého.**

**V: Amen.**

**P: Pokoj nášmu domu a všetkým, čo v ňom bývame.**

**V: I s duchom tvojím.**

P: Z Panny–Matky sa zrodil Pán, ktorého anjel zvestoval;  a v lone matky skrytý Ján radosťou nad ním zaplesal. On nepohrdol jasľami, pokorne leží na sene; o trošku mlieka prosí ten, čo živí všetko stvorenie.

Počúvajme slová svätého Evanjelia podľa Matúša (2, 1-12):

**I: Keď sa za čias kráľa Herodesa v judejskom Betleheme narodil Ježiš, prišli do Jeruzalema mudrci od východu. A hľa hviezda, ktorú videli na východe, išla pred nimi, až sa zastavila nad miestom, kde bolo dieťa. Ako zbadali hviezdu, nesmierne sa zaradovali. Vošli do domu a uvideli dieťa s Máriou, jeho matkou, padli na zem a klaňali sa mu. Potom otvorili svoje pokladnice a dali mu dary: zlato, kadidlo a myrhu.**

Chvíľa ticha, alebo krátky príhovor ...

Prosby:

**P: S radosťou za dar Božieho Syna velebme nášho Spasiteľa a prednesme mu svoje prosby:**

**I:** 1. **Pane Ježišu, Boží Syn, žil si s nami ako človek, aby sme sa my mohli stať Božími deťmi, daj, aby sme boli dobré deti nášho dobrého Boha.**

**V: Prosíme ťa, vyslyš nás.**

**I:** 2. **Pane Ježišu, ty si sa v nazaretskej rodine vzmáhal v múdrosti a bol si v obľube u Boha i ľudí, daj, aby otcovia a matky boli prvými učiteľmi a svedkami viery pre svoje deti.**

**I:** 3. **Pane Ježišu, Kráľ pokoja, ty si nám priniesol svoj pokoj,
daj, aby všetci, čo v tomto dome bývajú, tešili sa zdraviu i pokoju a žili v láske a svornosti a boli ti za všetko vďační.**

**I:** 4. **Pane Ježišu, priniesol si radostnú zvesť trpiacim a chudobným a uzdravoval si pokorných srdcom, chráň nás od prílišných starostí a otvor naše srdce pre trpiacich a núdznych.**

**I:** 5. **Pane Ježišu, Život veriacich, ty si prijal Máriu a Jozefa k sebe do nebeskej vlasti, prijmi aj zosnulých z našej rodiny medzi svojich spravodlivých v nebi.**

**P: A teraz sa spolu modlíme, ako nás naučil náš Pán Ježiš Kristus:**

**V: *Otče náš, ktorý si na nebesiach...***

**P: Dajme si znak pokoja:**

**V: Pokoj a bratská láska nech je medzi nami.**

Modlitba požehnania:

**P: Všemohúci Bože a Otče,**

**ty si nás v krste prijal za svoje deti**

**a urobil si nás bratmi a sestrami tvojho Syna;**

**posilňuj naše spoločenstvo s ním a daj,**

**aby sme v našej rodine žili vo svornosti a láske.**

**Bože, ochraňuj náš dom pred zlom a hriechom,**

**požehnávaj ho i všetkých, čo v ňom bývajú,**

**aby sme ti ako domáca cirkev prinášali duchovné obete:**

**zlato lásky, myrhu utrpenia a kadidlo modlitby.**

**Skrze Krista, nášho Pána.**

**V: Amen.**

Predsedajúci pokropí požehnanou vodou prítomných i celý dom, pričom povie:

**P: Táto požehnaná voda nech nám pripomenie náš krst i Ježiša Krista, nášho Spasiteľa, ktorý nás vykúpil svojím krížom a zmŕtvychvstaním.**

Na horné veraje dvier kriedou napíšeme:    20 - C + M + B - 21
To znamená: Christus mansionem benedicat (Kristus nech požehná náš príbytok) *(\* pozn. 2021 je rok, v ktorom je príbytok požehnávaný, ak bude príbytok požehnávaný v r.2022, tak: 20-C+M+B-22)*

**P: Prosme teraz spoločne Pannu Máriu o pomoc a ochranu:**

**V: *Zdravas Mária... ; Pod tvoju ochranu sa utiekame...*
P: Dnes prišla spása do nášho domu. Pokoj a požehnanie nech spočíva na ňom a nech napĺňa všetkých nás.
V mene, Otca i Syna i Ducha Svätého.**

**V: Amen.**